    









ПРИЈЕДЛОГ

Поступајући по чл. 47. став 4. Закона о заштити животне средине („Службени гласник Републике Српске“, број: 71/12 и 79/15) а  на основу утврђеног програма рада Скупштине Града Зворник за 2020.годину, Одјељење за стамбено-комуналне послове и послове саобраћаја Скупштини Града Зворник доставља:
ИНФОРМАЦИЈУ

О СТАЊУ И  ЗАШТИТИ  ЖИВОТНЕ СРЕДИНЕ НА ПОДРУЧЈУ ГРАДА ЗВОРНИК
         Животна средина је скуп природних и створених вриједности чији комплексни међусобни односи чине окружење, односно простор и услове за живот. Елементи животне средине су земљиште, ваздух, вода, биосфера, као и вјештачка (изграђена) животна средина која је настала као резултат дјелатности људског фактора који је уз то и саставни дио животне средине. Заштита животне средине подразумјева све одговарајуће дјелатности и мјере које имају за циљ превенцију од опасности, штете или загађивања животне средине, смањење и отклањање штете која је настала и враћање на стање прије изазване штете. Индустријски развој без значајнијих мјера заштите животне средине резултирао је дуготрајним присуством загађујућих материја у компонентама животне средине (ваздух, вода и земљиште) као и великом производњом отпада. 
      Закон о заштити животне средине (“Службени гласник РС“, број: 71/12 и 79/15) дефинише да заштиту и унапређивање животне средине обезбеђују, у оквиру својих овлашћења, Република, јединице локалне самоуправе, привредна друштва, предузетници, удружења и фондације, као и друга правна и физичка лица, стручне организације и друге јавне службе. 
      У скаду са чл. 47. став 4. Закона о заштити животне средине („Службени гласник Републике Српске“, број: 71/12 и 79/15) извјештај о стању животне средине доноси се сваке двије године, те сходно томе овај извјештај обухвата период од 2019. – 2020. године.
КВАЛИТЕТ ВАЗДУХА НА ПОДРУЧЈУ ГРАДА ЗВОРНИКА

       На подручју града Зворника не постоји мјерна станица која би континуирано пратила квалитет ваздуха те с тога не посједујемо податке о квалитету ваздуха. Влада Републике Српске планирала је Републичком стратегијом за заштиту ваздуха са акционим планом управљања квалитетом ваздуха за период од 2010-2016. године успоставити мрежу станица за редован мониторинг квалитета ваздуха у читавој Републици Српској, па тако и у локалним срединама, између осталог и на територији града Зворника. 
      Једино постоји Метеоролошка станица која врши одређена мјерења, као што су висина темпаратуре и влажност ваздуха. 

      Градска управа Града Зворник је израдила Стратегију интегрисаног развоја града Зворник за период 2018-2027.годину, у коме је као потенцијални пројекат наведен пројекат Постављање станице за мјерење квалитета ваздуха и исти је уврштен у План инплементације за три године.
      Квалитет ваздуха се једино контролише кроз наложени мониторинг ваздуха (мјерење квалитета ваздуха) али само за појединачне локације на којима се налазе предузећа (потенцијални загађивачи ваздуха), која поседују еколошку дозволу a која су дужна спроводити поменути мониторинг ваздуха. У оваквим случајевима мјерење квалитета ваздуха врше овлашћене установе које имају лиценцу за обављање дјелатности из области заштите животне средине издате од стране Министарства за просторно уређење, грађевинарство и екологију Бања Лука. Извјештаје о мјерењима квалитета ваздуха редовно контролишу градски еколошки и републички еколошки инспектор.

У мјесецу јануару 2020.године била присутна велика загађеност ваздуха у неким градовима како у Републици Српској тако и у окружењу те је Град Зворник с обзиром да не посједује мјерну станицу за континуирано мјерење квалитета ваздуха ангажовао овлаштену лиценцирану установу да изврши мјерења загађености ваздуха. 

            У ове сврхе ангажована је Јавна научноистраживачка установа „ИНСТИТУТ ЗА ЗАШТИТУ И ЕКОЛОГИЈУ РЕПУБЛИКЕ СРПСКЕ“ Бања Лука која има лиценцу Министарства за просторно уређење, грађевинарство и екологију Републике Српске за обављање дјелатности из области заштите животне средине и дозволу за мониторинг квалитета ваздуха.

          Испитивање квалитета ваздуха је вршено на три локације у граду Зворнику, и то:

· на улазу у насеље Зворник с јужне стране (код Соколског дома – бетонско игралиште),

· на улазу у насеље Зворник са сјеврене стране (код Ватрогасног дома),

· у индустријској зони у Каракају (Јадар). 
Испитивање је вршено по принципу 24-часовног аутоматског узорковања у трајању од три дана и то oд 21.01.-24.01.2020. године.

Аутоматска станица за мониторинг квалитета ваздуха вршила је узорковање ваздуха на сва три мјерна мјеста (ММ1, ММ2 и ММ3) и вршена су мјерења концентрација следећих параметара:

· сумпордиоксида  (SO2)
· азотдиоксида  (NO2)
· угљенмоноксида  (CO)
· суспендоване честице  (PM10)
· приземни озон  (O3)
Оцијена квалитета ваздуха вршена је у складу са стандардима дефинисаним Уредбом о вриједностима квалитета ваздуха („Службени гласник Републике Српске“ број: 124/12).

          После обраде резултата мјерења Јавна научноистраживачка установа „ИНСТИТУТ ЗА ЗАШТИТУ И ЕКОЛОГИЈУ РЕПУБЛИКЕ СРПСКЕ“ Бања Лука доставила је Извјештај о мјерењу и оцјени квалитета ваздуха у животној средини на локацијама у граду Зворнику, број: 141/20 од 07.02.2020.год. из кога се јасно види да су сви поменути мјерени параметри ваздуха ИСПОД ГРАНИЧНИХ ВРИЈЕДНОСТИ прописаних Уредбом, што значи да је ваздух у граду Зворник чист и незагађен. 

           Град Зворник је усвојио Стратегију интегрисаног развоја града Зворник за период (2018-2027.) у склопу које постоји пројекат Постављање станице за мјерење квалитета ваздуха, чија реализација је Планом имплементације 2020-2022. године планирана за 2018. год, међутим због недостатка финансијских средстава до тога није дошло. Део финансијских средстава за реализацију пројекта је планиран буџетом за 2020. годину, а у међувремену је дошло до појаве вируса COVID 19 што је све додатно успорило, па се реализација истог може очекивати током 2020. године

       Квалитет ваздуха који се контролише треба да је у складу са Законом о заштити животне средине (“Службени гласник Републике Српске“, број: 71/12 и 79/15), Законом о заштити ваздуха („Службени гласник Републике Српске“, 124/11), Уредбом о вриједностима квалитета ваздуха („Службени гласник Републике Српске“, број: 124/12) и Уредбом о условима за мониторинг квалитета ваздуха („Службени гласник Републике Српске“, број 124/12).

На квалитет ваздуха на подручју града Зворника  утичу:
· Емисије у ваздух које се емитују из постројења и фабрике који су смјештени на подручју шире индустријске зоне у Каракају.
· Емисије у ваздух из свих осталих привредних субјеката  у осталим дијеловима града у којима се одвијају производни процеси.

· Моторни саобраћај који се одвија на подручју града, због високе фреквенције и мале  проходности ствара се велики број издувних гасова, нарочито у ужем градском језгру гдје његово одвијање (недовољно регулисано, мале брзине, честа заустављања).
· Транспорт руде боксит, одвија се камионима кроз град, те се ставарају повећане количине прашине.

· Емисија гасова настала од градске топлане (котловнице „ЗВОРНИК-СТАН“), котловнице за поједине стамбене комплексе, приватних мањих котловница индивидуалних ложишта.
        Заштита ваздуха се остварује предузимањем техничко-технолошких и других потребних мјера за смањење емисија, константним праћењем квалитета ваздуха и одржавањем нивоа загађујућих материја испод граничних вриједности прописних Правилником.

КВАЛИТЕТ ВОДА НА ПОДРУЧЈУ ГРАДА ЗВОРНИКА

       Отпадне воде су оптерећене штетним материјама те их треба испуштати у крајњи реципијент након одговарајућег третмана, када се доведу до стања које не представља опасност за природне процесе или за обнову квалитета и количине воде. Квалитет вода након третмана мора да задовољава вриједности прописане Правилником о условима за испуштање отпадних вода у јавну канализацију („Службени гласник Републике Српске“, број 44/01) и Правилником о условима испуштања отпадних вода у површинске воде („Службени гласник Републике Српске“, број 44/01).

       У градском подручју и неким мјесним заједницама постоје канализациони системи којим се отпадна вода без пречишћавања одводи директно у ријеку Дрину и друге рјечне сливове. Изградњом градског колектора за отпадне воде ријешио би се овај проблем.

       Испуштање нетретиране отпадне воде у ријеку Дрину води знатном загађивању ријечног еко-система, што прекорачује капацитет самопречишћавања ријека, нарочито при ниском водостају током љета. Испуштање отпадне воде може представљати ризик од загађивања за постојећа изворишта  „КОЗЛУК“  и  „ТИЛИЋ АДА“  која се налазе низводно од града.

       На подручју индустријске зоне у Каракају, ријешен одвод отпадних и атмосферских вода има једино фабрика глинице “Бирач” (односно Алумина д.о.о.). Отпадне воде ове фабрике се након третирања у „PUTOX“ постројењу пуштају у атмосферску канализацију која се испушта у ријеку Дрину.

Проблеми које треба отклонити у наредном периоду:

· Изградити градски колектор за третман отпадних вода на територији града.
· Извршити планску и рационалну експлоатацију шљунка у циљу заштите водотока ријеке Дрине на територији мјесних заједница Табанци, Тршић, Козлук, Роћевић, Шепак и Челопек.

· Одклонити дивље депоније уз ријечна корита да би се спријечило загађење подземних вода и водотока.
· Извршити санацију и рекултивацију градске депоније на „Тилић ади“ која се налази уз саму ријеку Дрину.
· Извршити реконструкцију и санацију рушевине лијеве обале ријеке Дрине, у дијелу источно од насеља Козлук на локацији Табанци, у дужини од 2 km, с циљем спречавања плављења.
· Пречишћавати властите отпадне воде од стране индустријских дјелатности.
БУКА НА ПОДРУЧЈУ ГРАДА ЗВОРНИКА
        Комунална или градска бука дефинише се као бука коју стварају извори буке на отвореном простору, а сачињава је хаотичан збир звукова који потичу од различитих и многобројних извора, који се међусобно разликују по висини, интензитету и трајању. Може се поделити на индустријску (настаје у току рада пнеуматског алата, преса, мотора, компресора) и градску или комуналну. Највећи узрочник комуналне буке је саобраћај са око 80% а остали извори буке су угоститељски објекти, улична бука различитог порекла и бука у домаћинству.
На подручју града Зворника не врши се континуирано мјерење комуналне буке, већ по притужби грађана. Мјерење индустријске бука се налаже у виду мониторинга кроз еколошку дозволу (континуирано) или ванредно по притужби грађана. Мјерење индустријске буке врше овлашћене институције а мјерење комуналне буке по потреби врши градски еколошки инспектор.

       Дозвољени ниво буке за различите зоне – подручја дефинисани су у Правилнику о дозвољеним границама интензитета звука и шума („Службени лист СР БиХ“, број 46/89).

      На подручју града Зворника нема већих проблема осим у пар кафића на које је било притужбе грађана а главни разлог је непостојање добре звучне изолације зграда у којима се налазе локали, јер при изградњи се незна права намјена локала.
      Приједлог мјера за смањење комуналне буке је правилно урбанистичко планирање које би обезбједило смањење буке у центру града, делимично или потпуно озелењавање у циљу неутрализације буке.

ЗЕЛЕНЕ ПОВРШИНЕ
       У градовима зелене површине и дрвореди играју значајну улогу у ублажавању негативних утицаја и помажу у борби са штетним гасовима, прашином и чађи, размјеном гасова. Зелени појасеви су најпоузданија средства заштите од буке. Најбољи ефекат умањења буке постиже се примјеном ситнолисног дрвећа, посебних лишћарских врста. Једна од битне намјене зеленила у урбаним подручјима је побољшање радне и животне средине људи.
       Постојећим зеленим површинама у граду се придаје посебна пажња. Врши се редовно одржавање свих зелених површина у граду.
       По потреби се врши сијеча свих старих и сувих стабала дрвећа која угрожавају сигурност грађана и имовине. То се одвија уз заједничку сарадњу Одјељења за стамбено-комуналне послове и послове саобраћаја и  Комуналног предузећа А.Д. град Зворник.     
ТРЕТМАН И САКУПЉАЊЕ ОТПАДА 

       На подручју града Зворник, третман и одвоз чврстог комуналног отпада врши А.Д. ''ВОДОВОД И КОМУНАЛИЈЕ'' Зворник. Комунални отпад се организовано одвози у самом граду као и већим приградским мјестима, а у приградским мјестима одвози се једном седмично. 

          На подручју града Зворника  постоје 5 предузећа која се баве откупом и третманом одређене врсте отпада као што су откуп секундарних сировина: пластике, папира, метала, отпада од дрвета (пиљевина и др.), и једно предузеће за третман медицинског отпада.   

          Проблем одлагања чврстог комуналног отпада је у почетној фази и  рјешава се  одвозом истог на  регионалну санитарну депонију „ЦРНИ ВРХ-СЈЕВЕР“, која је почела са пробним радом крајем 2016.год. За сада депонија има склопљен уговор за одвоз смећа са 10 комуналних предузећа и једном грађевинском фирмом. Локално комунално предузеће А.Д. „Водовод и комуналије“ Зворник потписало је уговор са регионалном депонијом и отпад са територије града Зворника се одвози на исту.

        Рјешавање проблема санитарног чврстог отпада на подручју града Зворника  представља и могућу активност селекције отпада што би имало вишеструке користи како са економског аспекта тако и са аспекта смањења количине отпада која би се одлагала на санитарну депонију. Тренутно се на депонији врши одлагање отпада без селекције (раздвајања) отпада јер још увек није почела са радом трансфер станица у склопу депоније. 
       Велики проблем јавља се у одвозу  и одлагању кабастог отпада (стари намјештај и слично) јер исти не прихватају на регионалној депонији. Тренутно се на истој врши прихват чврстог комуналног отпада, шут и земља од ископа.
       Тренутна градска депонија на „Тилић Ади“ више није у функцији одлагања отпада, осим као дивља депонија. Она се налази у непосредној близини насељених мјеста и изворишта воде „ТИЛИЋ АДА“. Како депонија није ограђена и нема рјешен проблем процједних вода и штетних испарења, она представља опасност по животну средину и здравље људи који живе у непосредној близини а такође представља велику опасност за загађење поменутог изворишта питке воде.

       Због тога је потребно што хитније урадити пројекат санације и рекултивације поменуте депоније и спровести га у дело. Пројекат је већ уврштен на листу пројеката у документ Стратегија интегрисаног развоја града Зворник за период 2018-2027.годину
       Велики загађивачи животне средине на подручју града Зворника јесу и дивље депоније које су у великом броју и налазе се на различитим локацијама. Постоји већи број дивљих депонија и то на локацијама: Тилић Ада (Каракај), Козлук, Тршић, Табанци, Дебела Међа (Шепак), Тањевац (Брањево), Роћевић, Златица (Кула Град) као и већи број мањих дивљих депонија на неколико локација у Дрињачи, Петковцима, Шетићима, Пилици и Зелињу. Нелегална одлагалишта отпада углавном мање површине и запремине постоје на обалама ријека Дрине, Сапне, Хоче и Златице, чак се та количина отпада одлаже директно у водотокове. Дивље депоније су велики естетски и еколошки проблем. 
        Потенцијални велики еколошки проблем представљала је спалионица опасног отпада за коју је представљен Нацрт студије утицаја на животну средину на јавној расправи која се одржала у фебруару 2020.године у просторијама Градске управе. Локација предметног пројекта би била у Каракају, окружена привредним објектима, приватним кућама, вртићем, бензинском пумпом, што је још један од главних разлога за давање негативног мишљења на поменуту студију. У периоду предвиђеном за жалбе на исту, град Зворник је запримио све жалбе и спровео анкету грађана Каракаја у којој је учествовало 100 људи и заједно са својим мишљењем проследио је Министарству за просторно уређење, екологију и грађевинарство РС, које и води поменути предмет. У свом Мишљењу Град Зворник се изричито противио раду поменуте спалионице, гдје је констатовао низ неправилности и дефинисао штетне утицаје које би поменути пројекат изазвао на све сегменте животне средине и по здравље људи. Министарство је реално сагледало Студију, уважило пристигле примједбе и жалбе и Рјешењем одбацило студију.  
        Након што је Одјељење за стамбено комуналне послове и послове саобраћаја Града Зворник донјело рјешење број: 05-511-53/2019 од 28.08.2019.год. о престанку важења Рјешења, број: 05-511-47/14 од 11.08.2014.год. којим је издата еколошка дозвола за спаљивање неопасног медицинског отпада Министарство је по том основу прогласило неважећим Рјешење, број: 15.04-962-36/17 од 25.07.2020.год. којим је издата дозвола за управљање отпадом, сакупљање, транспорт, складиштење и третман медицинског отпада. Инвеститору је наложено да предузме све мјере које су прописане Планом затварања постројења, да доведе локацију у првобитно стање како би се избегао ризик по животну средину, здравље људи и материјална добра.   
      Буџетом Града Зворника планирана су средства за уклањање и одржавање дивљих депонија.
       Проблеми које треба отклонити у наредном периоду:

· Урадити пројекат санације и рекултивације депоније „Тилић Ада“ у Каракају
· Спровести санацију и рекултивацију депоније

· Уклонити и оржавати дивље депоније 

· Одредити локацију за одлагање кабастог отпада

        У оквиру пројекта „Општински програм за управљање чврстим отпадом у БиХ“ који финансира Шведска међународна агенција за развој „СИДА“ и спроводи Компанија за инжењерски консалтинг „Гронтмиј“ израђен је План управљања отпадом за општину Зворник.“. 

        Општински план управљања отпадом усвојен на Скупштини општине Зворник, на сједници одржаној  11.05.2015.год. План идентификује главне проблеме, те дефинисане начине, правце и динамику њиховог рјешавања у складу са позитивним националним и ЕУ законодавством, те постављеним циљевима и предвиђеним активностима за њихову реализацију. Временски период за који се доноси План је 5 година.. 

ЕКОЛОШКЕ ДОЗВОЛЕ

      Чланом 3. Правилника о постројењима која могу бити изграђена и пуштена у рад само уколико имају еколошку дозволу („Службени гласник Републике Српске“, број 124/12),  дефинисане су надлежности јединица локалне самоуправе у поступцима издавања еколошких дозвола за постројења испод прагова дефинисаних овим Правилником.

        Надлежно одјељење Градске управе Града Зворник – Одјељење за стамбено – комуналне послове и послове саобраћаја у периоду од 01.01.2019. - 01.09.2020. године донјело је 22 рјешење о издавању еколошке дозволе и 6 рјешења о измјени еколошке дозволе. 

        Министарство за просторно уређење, грађевинарство и екологију Републике Српске надлежно за издавање еколошке дозволе за постројења која су дефинисана чл. 2. Правилника о пројектима за које се спроводи процјена утицаја на животну средину и критеријумима за одлучивање о потреби спровођења и обиму процјене утицаја на животну средину („Службени гласник Републике Српске“ бр. 124/12) донијело је 1 рјешење  о издавању еколошке дозволе и 3 рјешења о обнављању еколошке дозволе.
       Еколошка дозвола важи пет година што је прописано чл. 90. Закона о заштити животне средине и по истеку исте врши се обнављање како је прописано Правилником о поступку ревизије и обнављања еколошких дозвола („Службени гласник РС“, број 28/13 и 104/17). У периоду од 01.01.2019. - 01.09.2020. године извршено је обнављање 36 еколошких дозвола а донешено је 20 Рјешења о престанку важења рјешења о издавању еколошке дозволе поступајући по члану 97. и 98. Закона о заштити животне средине. 

     Одјељење за стамбено-комуналне послове и послове саобраћаја Градске управе Града Зворник сваке године доставља Министарству за просторно уређење, грађевинарство и екологију Годишњи извјештај о издатим еколошким дозволама до 31. јануара за претходну годину, на основу члана 101. тачка 2. Закона о заштити животне средине („Службени гласник Републике Српске“ број: 71/12 и 79/15). Исти је достављен у одређеном року.
      При овом одјељењу се води и Регистар постројења загађивача како је прописано Правилником о методологији и начину вођења регистра постројења и загађивача (''Службени гласник Републике Српске'', број 92/07) а годишњи извјештај о истом се прослеђује Министарству.

Зворник, септембар  2020.године
            ОБРАЂИВАЧ                                                                               ПРЕДЛАГАЧ

Одјељење за стамбено комуналне                                               
послове и послове саобраћаја                                                          Градоначелник Града  Зворник

